何子應金華書院寄題
作者：張嵲
朝代：宋

paragraphs: 平生子何子，自贊如柳州。
昨緣功名迕，悞落西南陬。
借宅備三徑，讀書窮九丘。
身與蒼梧閒，心同湘水悠。
時爲鮑謝句，自作商聲謳。
入户山嶷嶷，垂簷竹修修。
不携東山妓，居是東山流。
子長擅史冊，傳家稱故侯。
矧君外王父，晚嘗陳帝猷。
君傳衣鉢久，軒昂似前修。
勿以一跌故，便欲榮菟裘。
解手舊年永，寄書新歲稠。
君其自貴珍，遄歸侍凝旒。